ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1069/98

υποβολή: Allan Macartney (ARE) προς την Επιτροπή

(6 Απριλίου 1998)

Θέμα: Κοινοτική φορολόγηση για τους εξωτερικούς επενδυτές

Θα μπορούσε η Επιτροπή να αναφέρει αν υπάρχουν κράτη μέλη που εφαρμόζουν μειωμένα ποσοστά φορολόγησης στους εξωτερικούς επενδυτές και αν ναι, ποία; Αυτή η πρακτική αντίκειται στους κοινοτικούς κανονισμούς για τον ανταγωνισμό;

Απάντηση του κ. Monti εξ ονόματος της Επιτροπής

(3 Ιουλίου 1998)

Όλα τα κράτη μέλη εφαρμόζουν διαφορετική φορολογική μεταχείριση μεταξύ των υπηκόων και μη υπηκόων επενδυτών η οποία εκφράζει, μεταξύ άλλων, τη γενική αρχή όπως τέθηκε στη Σύμβαση για το πρότυπο φορολογίας του ΟΟΣΑ ότι ο φόρος πρέπει εντέλει να εισπράττεται στη χώρα διαμονής του επενδυτή και όχι στη χώρα της πηγής του εισοδήματος.

Η γενικά ευνοϊκή μεταχείριση που γίνεται στους τόκους που καταβάλονται σε μη υπηκόους ιδιώτες και ο απεριόριστος ανταγωνισμός μεταξύ κρατών μελών στον τομέα αυτόν μπορεί να ενθαρρύνουν τη φοροδιαφυγή και να συμβάλλουν σε μεγαλύτερη ουσιαστική επιβάρυνση της εργασίας παρά της αποδοχής του κεφαλαίου.

Τα φορολογικά μέτρα δεν υπόκεινται ωστόσο σε κανόνες ανταγωνισμού εάν εφαρμόζονται γενικά στην οικονομία ενός κράτους μέλους χωρίς να ευνοούν ορισμένες επιχειρήσεις ή παραγωγές.

Στα πλαίσια μιας συντονισμένης δέσμης μέτρων για την αντιμετώπιση του επιζήμιου φορολογικού ανταγωνισμού, τα κράτη μέλη συμφώνησαν το Δεκέμβριο του 1997 κώδικα συμπεριφοράς για τη φορολόγηση επιχειρήσεων και ζήτησαν από την Επιτροπή να υποβάλει προτάσεις για οδηγίες για τη φορολόγηση της αποταμίευσης και των τόκων και των δικαιωμάτων που καταβάλλονται μεταξύ εταιριών. Η πρόταση για οδηγία του Συμβουλίου για την καθιέρωση κοινού συστήματος φορολόγησης των τόκων και των δικαιωμάτων που καταβάλλονται μεταξύ συνδεδεμένων εταιριών διαφορετικών κρατών μελών(1) υποβλήθηκε στις 6 Μαρτίου 1998. Στις 5 Ιουνίου υποβλήθηκε στο Συμβούλιο πρόταση οδηγίας του Συμβουλίου για την εξασφάλιση ελάχιστου επιπέδου πραγματικής φορολόγησης των εισοδημάτων της αποταμίευσης υπό μορφή τόκων στην Κοινότητα(2).

Ο κώδικας συμπεριφοράς λαμβάνει ειδικά υπό σημείωση τις διατάξεις για τις κρατικές ενισχύσεις της συνθήκης ΕΚ και η Επιτροπή ανέλαβε να επανεξετάσει τα υφιστάμενα φορολογικά μέτρα για να εξασφαλίσει ότι οι στόχοι της συνθήκης ΕΚ εφαρμόζονται με συνέπεια και δικαιοσύνη από όλους και να δημοσιεύσει αργότερα εφέτος κατευθυντήριες γραμμές για την εφαρμογή των κανόνων για τις κρατικές ενισχύσεις σχετικά με την άμεση φορολόγηση επιχειρήσεων.

(1) ΕΕ C 123 της 22.4.1998.

(2) COM(98)295 τελικό.
ΓΡΑΠΤΗ ΕΡΩΤΗΣΗ E-1923/98

υποβολή: Mihail Papayannakis (GUE/NGL) προς την Επιτροπή

(18 Ιουνίου 1998)

Θέμα: Εφαρμογή οδηγίας σχετικά με τη χρήση προτύπων για τη μετάδοση τηλεοπτικού σήματος

Σύμφωνα με το άρθρο 1 της οδηγίας 95/47/ΕΟΚ(1)"τα κράτη μέλη λαμβάνουν τα ενδεχόμενα μέτρα για την προώθηση της ταχείας ανάπτυξης προηγμένων τηλεοπτικών υπηρεσιών, συμπεριλαμβανομένων των υπηρεσιών τηλεόρασης ευρείας οθόνης, υψηλής ευκρίνειας και συστημάτων πλήρως ψηφιακών μεταδόσεων". Το άρθρο 8 της ίδιας οδηγίας ορίζει ότι τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι τις 23 Αυγούστου 1996, και κοινοποιούν στην Επιτροπή το κείμενο των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Ερωτάται η Επιτροπή εάν και πότε η Ελλάδα έχει κοινοποιήσει τα μέτρα συμμόρφωσης προς την οδηγία 95/47/ΕΟΚ, και εάν όχι, εάν προτίθεται να προσφύγει στο Δικαστήριο των Ευρωπαϊκών Κοινοτήτων εναντίον της Ελλάδας, για παραβίαση της συγκεκριμένης οδηγίας;

Απάντηση του κ. Bangemann εξ ονόματος της Επιτροπής

(3 Αυγούστου 1998)

Σύμφωνα με επιστολή των ελληνικών αρχών της 5ης Δεκεμβρίου 1997, έχει εκπονηθεί ένα σχέδιο προεδρικού διατάγματος για την εφαρμογή των διατάξεων της οδηγίας. Το διάταγμα αυτό, προκειμένου να εγκριθεί, πρέπει να ακολουθήσει τη διαδικασία ενώπιον του Συμβουλίου του Κράτους.

Σύμφωνα με τα όσα γνωρίζει η Επιτροπή, τα μέτρα αυτά δεν έχουν ακόμη εγκριθεί και δεδομένου ότι δεν έχει ανακοινωθεί καμία άλλη πληροφορία, η Επιτροπή είναι υποχρεωμένη να συμπεράνει ότι η Ελλάδα δεν έχει ακόμη εγκρίνει τις διατάξεις που είναι αναγκαίες για να συμμορφωθεί προς την οδηγία. Η Επιτροπή συντάσσει επί του παρόντος αιτιολογημένη γνώμη που θα ανακοινωθεί ως το επόμενο βήμα στην αναληφθείσα νομική ενέργεια.

(1) ΕΕ L 281 της 23.11.1995, σελ. 51.
ΓΡΑΠΤΗ ΕΡΩΤΗΣΗ E-0401/98

υποβολή: Gianni Tamino (V) προς την Επιτροπή

(24 Φεβρουαρίου 1998)

Θέμα: "Consorzio Venezia Nuova"

Σύμφωνα με το άρθρο 3 του ιταλικού νόμου αριθ. 798/84 για την εκτέλεση δαπανών, σχεδίων και παρεμβάσεων απαραίτητων για την προστασία της Βενετίας και της λιμνοθάλασσάς της, το Υπουργείο Δημοσίων Έργων μπορεί να προσφύγει σε εταιρείες και/ή τις κοινοπραξίες τους για τη σύναψη ενιαίας σύμβασης που θα καλύπτει τόσο το σχεδιασμό όσο και την εκτέλεση των έργων, μετά από ιδιωτική διαπραγμάτευση, ακόμη και κατά παρέκκλιση των ισχυουσών διατάξεων. Ο φορέας στον οποίο θα έπρεπε να ανατεθεί ο σχεδιασμός και η εκτέλεση του συνόλου των έργων που προβλέπονται από τον προαναφερθέντα νόμο εντοπίστηκε στο "Consorzio Venezia Nuova" (Κοινοπραξία της Νέας Βενετίας). Αυτό το μοναδικό δικαίωμα εκμετάλλευσης, με το πέρασμα του χρόνου, αλλά και χάρη σε νέους νόμους και διατάγματα που εκδόθηκαν εν τω μεταξύ, έγινε ουσιαστικά ένα μονοπώλιο για κάθε είδους έργα (έργα εδαφικής, περιβαλλοντικής και πολεοδομικής συντήρησης), που στην πραγματικότητα μπορούσαν να γίνουν, και έγιναν, από εταιρείες βάσει των συνήθων διαγωνισμών για τη σύναψη συμβάσεων. Η διατήρηση του μονοπωλιακού αυτού δικαιώματος συνεχίστηκε και μετά την έκδοση του ιταλικού νόμου για τη Βενετία (206/95) που απαγορεύει την ενιαία σύμβαση - με εξαίρεση τις περιπτώσεις όπου υπάρχουν συγκεκριμένες νομικές υποχρεώσεις απορρέουσες από προηγούμενη νομοθεσία και τα αποτελέσματά της - και μετά την έγκριση πλήθους κοινοτικών οδηγιών σχετικά με τη σύναψη συμβάσεων, αλλά ακόμη και μετά τη θέσπιση νομοθετικών διατάξεων για την ενσωμάτωσή τους στο εθνικό δίκαιο μέχρι το τέλος του 1997. Για να μην εφαρμοστεί ή για να παρακαμφθεί η ευρωπαϊκή νομοθεσία, οι συμβάσεις και οι συμπληρωματικές στις αρχικές συμβάσεις πράξεις ερμηνεύτηκαν πιθανότατα ως μέρος των προηγούμενων συμβάσεων και, ως εκ τούτου, οι νέες συμβάσεις θεωρήθηκαν εκτελεστέες και απορρέουσες από την αρχική σύμβαση ή από κάποια μεταγενέστερη, οπωσδήποτε όμως προγενέστερη της θέσης σε ισχύ της κοινοτικής νομοθεσίας (όπως π.χ. η 9η και η 10η ανάθεση έργου του 96, η 11η, 12η και 13η του '97).

Πιστεύει η Επιτροπή ότι αυτή η διαδικασία ανάθεσης έργου και οι μεταγενέστερες συμβάσεις, η οποία δεν προβλέπει χρονική προθεσμία και, συνεπώς, θα μπορούσε με διάφορα τεχνάσματα να διαρκέσει επ' άπειρον, ανταποκρίνεται στο γράμμα και στο πνεύμα των κοινοτικών οδηγιών (όπως αυτό αναπτύσσεται, για παράδειγμα, στην Πράσινη Βίβλο περί δημοσίων συμβάσεων της 27.11.1997);

Είναι, επιπλέον, θεμιτό να ανατίθεται στο ίδιο Consorzio τόσο ο σχεδιασμός όσο και η εκτέλεση των εργασιών;

Απάντηση του κ.Monti εξ ονόματος της Επιτροπής

(27 Απριλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ P-1820/98

υποβολή: Marie-Paule Kestelijn-Sierens (ELDR) προς την Επιτροπή

(3 Ιουνίου 1998)

Θέμα: Πρόσβαση στις ευρωπαïκές τράπεζες δεδομένων μέσω πυλών δικτύων (Gateways)

Προέβη η Επιτροπή σε ανάλυση κόστους-ωφελειών πριν λάβει την απόφαση να μην επιτρέπει πλέον την πρόσβαση στις τράπεζες δεδομένων μέσω Gateways, αλλά να την επιτρέπει δωρεάν μέσω του Internet; Μπορεί να ασκήσει κάποια εποπτεία στο είδος (απλοί πολίτες/επαγγελματίες) και στον αριθμό χρηστών αυτών των τραπεζών δεδομένων μέσω του Internet; Έχει την βεβαιότητα ότι η πληροφορία που είναι διαθέσιμη μέσω του Internet καλύπτει τις ανάγκες των επαγγελματιών σε επίπεδο ταχείας επεξεργασίας και βοήθεας; Έχουν άραγε καταστεί τώρα οι Gateways εντελώς περιττές;

Απάντηση του κ. Oreja εξ ονόματος της Επιτροπής

(8 Ιουλίου 1998)

Το αξιότιμο μέλος σημείωσε σωστά την τάση που επικρατεί εντός της Επιτροπής προς την παροχή δωρεάν πρόσβασης στις βάσεις δεδομένων της Κοινότητας, ιδιαίτερα μέσω του διαδικτύου (Internet), όπου αυτό μπορεί να εξασφαλίσει την ευρεία και αποτελεσματική προώθηση της πολιτικής της Κοινότητας. Οι πληροφορίες που διατίθενται σχετικά με τους χρήστες των βάσεων δεδομένων μέσω του διαδικτύου είναι πολύ περιορισμένες, ενώ μέχρι στιγμής δεν έχει διεξαχθεί καμία αναλυτική μελέτη.

Η αλλαγή από μια υπηρεσίας μέσω πύλης δικτύων (gateway) σε μια υπηρεσία μέσω του διαδικτύου δεν μεταβάλει την ταχύτητα ενημέρωσης των πληροφοριών.

Το μέλλον των πυλών δικτύων δεν είναι ακόμη σίγουρο; αλλά αναμένεται ότι θα εξακολουθεί να υπάρχει μια αγορά για υπηρεσίες προστιθέμενης αξίας.
ΓΡΑΠΤΗ ΕΡΩΤΗΣΗ E-1674/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Θέση των αλλοδαπών φοιτητών στο πανεπιστήμιο του Τάρτου

Στο πανεπιστήμιο του Τάρτου της Εσθονίας έχει προκληθεί διαμάχη μεταξύ των αλλοδαπών φοιτητών - κυρίως φινλανδών - και της διεύθυνσης της σχολής λόγω, αφενός, της αύξησης των διδάκτρων και, αφετέρου, της αδικίας εις βάρος των αλλοδαπών φοιτητών οι οποίοι είναι υποχρεωμένοι να καταβάλλουν κατά πολύ υψηλότερα δίδακτρα σε σύγκριση με τους εσθονούς φοιτητές. Η διαμάχη σχετικά με τα υψηλότερα δίδακτρα των αλλοδαπών φοιτητών έχει φτάσει μέχρι και στις αίθουσες του τοπικού πρωτοδικείου.

Ποια είναι η άποψη της Επιτροπής για τις ενέργειες αυτές της υποψηφίας προς ένταξη στην Κοινότητα Εσθονίας να επιβάλει υψηλότερα δίδακτρα στους αλλοδαπούς φοιτητές σε σύγκριση με τους εσθονούς ενόψει της ενδεχόμενης ένταξης της χώρας στην Ευρωπαϊκή Ένωση;

Απάντηση της κας Cresson εξ ονόματος της Επιτροπής

(16 Ιουλίου 1998)

Η Εσθονία, που είναι υποψήφια για ένταξη στην ΕΕ και με την οποία έχουν ξεκινήσει οι διαπραγματεύσεις για την ένταξη, θα προσαρμόσει τη νομοθεσία της στο κοινοτικό κεκτημένο στο πλαίσιο της προενταξιακής στρατηγικής, ιδίως όσον αφορά την τριτοβάθμια εκπαίδευση και την αρχή της μη διάκρισης μεταξύ των υπηκόων ενός κράτους μέλους και των υπηκόων άλλων κρατών μελών στον τομέα της πρόσβασης στην εκπαίδευση. Η αρχή αυτή έγινε γνωστή στην εσθονική αντιπροσωπεία κατά την πρώτη συνεδρίαση αναλυτικής εξέτασης του κεκτημένου που πραγματοποιήθηκε το Μάιο στις Βρυξέλλες. Κατά συνέπεια, η Εσθονία πρέπει να υιοθετήσει το συντομότερο δυνατό τις απαραίτητες νομικές διατάξεις για τη συμμόρφωση με την ενλόγω αρχή. Η Επιτροπή θα μεριμνήσει ώστε η εσθονική κυβέρνηση να καταρτίσει ακριβές χρονοδιάγραμμα που θα αναφέρει τα στάδια της νομοθετικής διαδικασίας που απαιτείται για τη μεταφορά της θεμελιώδους αυτής αρχής στο εσθονικό δίκαιο.
ΓΡΑΠΤΗ ΕΡΩΤΗΣΗ E-1910/98

υποβολή: Daniel Varela Suanzes-Carpegna (PPE) προς την Επιτροπή

(16 Ιουνίου 1998)

Θέμα: Ευρωπαïκό Πρόγραμμα Χωροταξίας και Περιφερειακής Πολιτικής

Όπως προκύπτει από τις εργασίες ανάλυσης της Επιτροπής, ιδίως από το Europa 2000 και Europa 2000+, καθώς και από την πρώτη έκθεση για την οικονομική και κοινωνική συνοχή (COM(96)542 τελικό) και όπως επιβεβαίωσε εκ των υστέρων το ΕΚ με την πρόσφατη έκθεσή του A4-0206/98, οι διάφορες κοινοτικές πολιτικές (ιδίως η ΚΓΠ, τα Διαρθρωτικά Ταμεία και το Ταμείο Συνοχής, τα Διευρωπαϊκά Δίκτυα, η Πολιτική Περιβάλλοντος, η Πολιτική Έρευνας και Ανάπτυξης, η Πολιτική Ανταγωνισμού) ενίοτε έχουν αντιφατικές επιπτώσεις στην εδαφική κατανομή των κοινωνικο-οικονομικών δραστηριοτήτων, πράγμα που δημιουργεί μία ανισορροπία όσον αφορά την ανάπτυξη των διαφόρων ευρωπαϊκών εδαφικών ενοτήτων. Υπ' αυτήν την έννοια, η Επιτροπή επεσήμανε την ανάγκη να αναπτυχθεί μία πολιτική χωροταξίας σε ευρωπαϊκό επίπεδο, προκειμένου να εξασφαλισθεί η συμπληρωματικότητα και η συνοχή των διαφόρων κοινοτικών πολιτικών με στόχο να επιτευχθεί μία αρμονική, ισόρροπη και αειφόρος ανάπτυξη του κοινοτικού εδάφους, με την ενίσχυση και τη βελτίωση της οικονομικής και κοινωνικής συνοχής και της συμπληρωματικότητας της ΕΕ. Το πρώτο συγκεκριμένο βήμα προς αυτήν την κατεύθυνση υπήρξε η πρώτη επίσημη εκδοχή του ευρωπαϊκού σχεδίου χωροταξίας που ενέκρινε το άτυπο συμβούλιο των Υπουργών Χωροταξίας της ΕΕ, το οποίο συνήλθε στο Noordwijk τον Ιούνιο του 1997. Το έγγραφο αυτό αποτέλεσε καρπό της συμφωνίας και της συνεργασίας μεταξύ των κρατών μελών μετά από πολλά έτη εργασιών και διαπραγματεύσεων.

Μπορεί η Επιτροπή να μας ενημερώσει σε ποιό μέτρο ελήφθησαν υπόψη αυτές οι κατευθυντήριες γραμμές, ιδίως εκείνες που περιλαμβάνονται στο πρώτο επίσημο σχέδιο χωροταξίας, στο πλαίσιο των προτάσεων μεταρρύθμισης των Διαρθρωτικών Ταμείων που ενέκρινε το Σώμα των Επιτρόπων στις 18 του περασμένου Μαρτίου;

Απάντηση της κ. Wulf-Mathies εξ ονόματος της Επιτροπής

(15 Ιουλίου 1998)

Η πρόταση κανονισμού περί των γενικών διατάξεων για τα διαρθρωτικά ταμεία η οποία εγκρίθηκε από την Επιτροπή στις 18 Μαρτίου 1998(1), ορίζει ότι "η Κοινότητα, μέσω των ταμείων, συμβάλλει στην προώθηση μιας αρμονικής, ισόρροπης και αειφόρου ανάπτυξης των οικονομικών δραστηριοτήτων". Όσον αφορά τη συνοχή των διαφόρων κοινοτικών πολιτικών οι οποίες, όπως τονίζει το Αξιότιμο Μέλος του Κοινοβουλίου, αποτελεί βασικό στοιχείο μιας πολιτικής στον τομέα της χωροταξίας σε ευρωπαϊκό επίπεδο, το άρθρο 2, παράγραφος 5, της πρότασης κανονισμού που αναφέρεται παραπάνω τονίζει ότι "η Επιτροπή και τα κράτη μέλη μεριμνούν για τη συνεκτικότητα μεταξύ της δράσης των ταμείων και των λοιπών κοινοτικών πολιτικών και ενεργειών".

Τέλος, η Επιτροπή πρότεινε ειδικότερα τη θέσπιση, για την περίοδο 2000-2006, κοινοτική πρωτοβουλία για τη διασυνοριακή, διεθνική, και διαπεριφερειακή συνεργασία με στόχο την τόνωση μιας αρμονικής και ισόρροπης ανάπτυξης και χωροταξίας.

(1) Έγγραφο COM(98)131 τελικό .
ΓΡΑΠΤΗ ΕΡΩΤΗΣΗ P-1740/98

υποβολή: Olivier Dupuis (ARE) προς την Επιτροπή

(20 Μαΐου 1998)

Θέμα: Η χρηματοδότηση εκπομπής της RAI σχετικά με τον Altiero Spinelli

Στις 7 και 8 Μαΐου 1998, το πρώτο δημόσιο ιταλικό κανάλι, η RAI 1, μετέδωσε εκπομπή των παραγωγών Angelo Sferrazza και Edmondo Paolini σχετικά με τον Altiero Spinelli, την οποία συγχρηματοδοτούσε η Ευρωπαϊκή Επιτροπή, τούτο δε στις 12 και 50' τα μεσάνυχτα, ήτοι σε μία ώρα χαμηλής μέχρι και ανύπαρκτης ακροαματικότητας.

Είχε ενημερωθεί η Επιτροπή σχετικά με τις ώρες εκπομπής;

Μπορεί η Επιτροπή να αναφέρει το ακριβές ποσό που διατέθηκε για τη χρηματοδότηση της ως άνω εκπομπής και, γενικότερα, το εύρος των πιστώσεων που προορίζονται για τη δημόσια ιταλική τηλεόραση, καθώς και τη διάθεσή τους;

Δεν συμμερίζεται η Επιτροπή την άποψη ότι οφείλει να μεριμνά όπως οι συγχρηματοδοτούμενες από την ΕΕ - ήτοι με το χρήμα των Ευρωπαίων φορολογουμένων -εκπομπές, μεταδίδονται σε ώρες που επιτρέπουν στο μεγαλύτερο δυνατό αριθμό πολιτών να τις παρακολουθήσουν;

Απάντηση του κ. Oreja εξ ονόματος της Επιτροπής

(1 η Ιουλίου 1998)

Στο πλαίσιο της σειράς "Οι Πατέρες της Ευρώπης", η Επιτροπή συγχρηματοδότησε την παραγωγή από τη RAI ενός ντοκιμαντέρ αφιερωμένου στον Αλτιέρο Σπινέλι.

Η οικονομική συνεισφορά της Επιτροπής ανήλθε σε 40.000 ECU, δηλαδή σε λιγότερο από το ένα τρίτο του κόστους παραγωγής.

Η εκπομπή παρουσιάστηκε στον Τύπο στις 6 Μαΐου 1998 στη Ρώμη και τα μέσα μαζικής ενημέρωσης της επιφύλαξαν ευρεία δημοσιότητα.

Δεδομένου ότι υπεύθυνη για την παραγωγή της εκπομπής ήταν η υπηρεσία "RAI Educational", η μετάδοση έγινε για πρώτη φορά, σύμφωνα με τους εσωτερικούς κανόνες της RAI, μετά τα μεσάνυκτα, στις ώρες μετάδοσης των εκπαιδευτικών εκπομπών. Προβλέπονται και άλλες μεταδόσεις σε καλύτερη ώρα.

Εξάλλου, η εκπομπή προτάθηκε στα τηλεοπτικά κανάλια που έχουν παράγει τα άλλα πορτραίτα των "Πατέρων της Ευρώπης" και διανέμεται σε όλα τα κέντρα πληροφόρησης της Επιτροπής.
ΓΡΑΠΤΗ ΕΡΩΤΗΣΗ E-1791/98

υποβολή: Nikitas Kaklamanis (UPE) προς την Επιτροπή

(11 Ιουνίου 1998)

Θέμα: Κοινωνικός διάλογος και αστυνομικά μέτρα

Ο Επίτροπος κ. FLYNN μου είχε ευγενώς απαντήσει (19.1.1998) στη γραπτή μου ερώτηση 3605/97(1), αναφέροντας ότι: "Ο διάλογος μεταξύ των κοινωνικών εταίρων συμβάλλει σε πολύ μεγάλο βαθμό στη διαμόρφωση του οικονομικού και κοινωνικού περιβάλλοντος, και κατέστη μία από τις σημαντικές βάσεις του κοινωνικού μας μοντέλου". Σε άλλο σημείο της ίδιας απάντησης ο κ. Επίτροπος σημειώνει: "Η εφαρμογή των κατευθύνσεων που αποφασίσθηκαν στο Λουξεμβούργο (21.11.97) προβλέπει στενή συμμετοχή των κοινωνικών εταίρων σε όλα τα στάδια της διαδικασίας", κάτι που αποσκοπεί στην κοινωνική συναίνεση.

Η Ελληνική Κυβέρνηση αρνήθηκε να αναπτύξει διάλογο με τους εργαζόμενους σε ό,τι αφορά την πώληση της "Ιονικής Τράπεζας" (θυγατρικής της "Εμπορικής Τράπεζας"), καταστρατηγώντας την αρχή του κοινωνικού διαλόγου, και επενέβη στις 24 Μαΐου 1998 με αστυνομικές δυνάμεις εναντίον των εργαζομένων της στο Μηχανογραφικό Κέντρο στον Πειραιά, επιλέγοντας την τακτική της κάθετης ρήξης με αυτούς.

Θα επιθυμούσα να έχω την επίσημη θέση της Ευρωπαϊκής Επιτροπής για αυτή την πρωτοφανή ενέργεια της Ελληνικής Κυβέρνησης, η οποία αποτελεί κατάφωρη παραβίαση των δεσμεύσεων που έχει αναλάβει στα πλαίσια της Ε.Ε. αναφορικά με τον κοινωνικό διάλογο.

Απάντηση του κ. Flynn εξ ονόματος της Επιτροπής

(10 Ιουλίου 1998)

Η Επιτροπή έχει εντολή να προωθεί τον κοινωνικό διάλογο σε κοινοτικό επίπεδο. Αυτές οι αρμοδιότητες προσδιορίζονται στο άρθρο 118β της συνθήκης ΕΚ και στο άρθρο 3 της συμφωνίας για την κοινωνική πολιτική.

Η Επιτροπή υπέβαλε επίσης πολλές προτάσεις με σκοπό να αποκτήσει περιεχόμενο ο Κοινοτικός Χάρτης των θεμελιωδών κοινωνικών δικαιωμάτων των εργαζομένων. Η Επιτροπή θεωρεί, για παράδειγμα, ότι η πληροφόρηση και οι διαβουλεύσεις με τους εργαζόμενους αποτελούν τα ουσιαστικά στοιχεία της φιλοσοφίας που επικρατεί ευρέως στην Ευρώπη σε ό,τι αφορά τις εργασιακές σχέσεις.

Το μοντέλο των κοινωνικών σχέσεων το οποίο έχει ως αποστολή να προωθήσει η Επιτροπή σε ευρωπαϊκό επίπεδο εμπνέεται συνεπώς από προσέγγιση των εργασιακών σχέσεων που βασίζεται στο διάλογο και στις εταιρικές σχέσεις.

Σε ό,τι αφορά τα γεγονότα που αναφέρει ο κ. βουλευτής σχετικά με κοινωνική σύγκρουση σε εθνικό επίπεδο, το θέμα αυτό υπάγεται αποκλειστικά στην αρμοδιότητα των κρατών μελών. Η Επιτροπή δεν είναι συνεπώς αρμόδια να κρίνει τις εθνικές πρακτικές στους ενλόγω τομείς.

(1) ΕΕ C 174 της 8.6.1998, σελ. 85.
ΓΡΑΠΤΗ ΕΡΩΤΗΣΗ E-1932/98

υποβολή: Glyn Ford (PSE) προς την Επιτροπή

(18 Ιουνίου 1998)

Θέμα: Αποθήκευση πλουτωνίου για το KEDO

Λαμβάνοντας υπόψη ότι τα καύσιμα που έχουν χρησιμοποιηθεί από δύο αντιδραστήρες ελαφρού ύδατος θα πρέπει να ψυχθούν το λιγότερο για ένα έτος σε τοποθεσίες στη Βόρειο Κορέα, ποια ήταν η ανώτατη ποσότητα πλουτωνίου (ιδιαίτερα PU239) σε αποθήκευση σε συγκεκριμένη χρονική περίοδο στα καύσιμα τα οποία έχουν χρησιμοποιηθεί από τους εν λόγω δύο αντιδραστήρες, εάν αυτοί δούλευαν με πλήρες φορτίο (2000 MW);

Απάντηση του Sir Leon Brittan εξ ονόματος της Επιτροπής

(14 Ιουλίου 1998)

Μόνο διατάξεις χρησιμοποιημένων καυσίμων θα αποθηκευτούν στη δεξαμενή στην τοποθεσία του αντιδραστήρα. Η επανεπεξεργασία δε θα καταστεί δυνατή δεδομένου το υπάρχον ραδιο-χημικό εργαστήριο θα αποξηλωθεί και δε θα υπάρξει εγκατάσταση επανεπεξεργασίας χρησιμοποιημένων καυσίμων από αντιδραστήρα ελαφρού ύδατος (LWR) στη Λαϊκή Δημοκρατία της Κορέας (ΛΔΚ). Κατά συνέπεια δε θα υπάρξει ποτέ πια διαχωρισμένη ποσότητα ουρανίου στη ΛΔΚ. Συμπερασματικά δεν υπάρχει σχέδιο ή ανάγκη για αποθήκευση Πλουτωνίου στην τοποθεσία του εργοστασίου.

Στο στάδιο αυτό η Επιτροπή δε γνωρίζει αν οι διατάξεις χρησιμοποιημένων καυσίμων θα μπορούν να αποσταλούν εκτός της ΛΔΚ. Αποφάσεις του είδους αυτού δε θα ληφθούν για πολλά χρόνια. Επειδή η σχετική πληροφορία δεν είναι διαθέσιμη τώρα δεν είναι δυνατό να δοθεί αξιόπιστη απάντηση για την ποσότα των χρησιμοποιημένων καυσίμων στη δεξαμενή.

Η τοποθεσία, συμπεριλαμβανομένης της δεξαμενής χρησιμοποιημένων καυσίμων θα τεθεί υπό τον έλεγχο διασφαλίσεων της Διεθνούς Οργάνωσης Ατομικής Ενέργειας (ΔΟΑΕ).
ΓΡΑΠΤΗ ΕΡΩΤΗΣΗ E-1911/98

υποβολή: Daniel Varela Suanzes-Carpegna (PPE) προς την Επιτροπή

(16 Ιουνίου 1998)

Θέμα: Ευρωπαïκό Πρόγραμμα Χωροταξίας και Περιφερειακής Πολιτικής

Στις 18 του περασμένου Μαρτίου, η Επίτροπος W.Mathies, ανέφερε ενώπιον της Επιτροπής Περιφερειακής Πολιτικής του ΕΚ, στο πλαίσιο της παρουσίασης των προτάσεων μεταρρύθμισης των Διαρθρωτικών Ταμείων για την προσεχή περίοδο προγραμματισμού 2000-2006 που ενεκρίθησαν από το Σώμα των Επιτρόπων κατά την ίδια ημέρα, ότι κατά το 1999 επρόκειτο να χορηγηθεί τεχνική βοήθεια ενόψει της προετοιμασίας της νέας περιόδου προγραμματισμού 2000-2006. Με αυτό το σκεπτικό, η Επιτροπή Περιφερειακής Πολιτικής του ΕΚ στην πρόσφατη έκθεσή της A4-0206/98, ζητεί από την Επιτροπή να λάβει υπόψη τις αρχές και τις πολιτικές επιλογές που καθορίζονται στο πρώτο επίσημο έγγραφο του ευρωπαϊκού σχεδίου χωροταξίας (ΕΣΧ) κατά την στιγμή του καθορισμού των προσανατολισμών που πρέπει να διέπουν την επεξεργασία των μελλοντικών προγραμμάτων.

Μπορεί η Επιτροπή να μας ενημερώσει σε ποιό μέτρο πρόκειται να ληφθούν υπόψη οι αρχές, οι στόχοι, οι προσανατολισμοί και οι πολιτικές επιλογές που περιέχονται στο πρώτο έγγραφο του ΕΣΧ προκειμένου να χορηγηθεί η εν λόγω τεχνική βοήθεια;

Μπορεί η Επιτροπή να μας ενημερώσει σε ποιό μέτρο πρόκειται να συμπεριληφθούν οι εν λόγω προσανατολισμοί μεταξύ των προτεραιοτήτων που πρέπει να διέπουν την επεξεργασία των μελλοντικών προγραμμάτων;

Απάντηση της κ. Wulf-Mathies εξ ονόματος της Επιτροπής

(15 Ιουλίου 1998)

Η πρόταση κανονισμού περί των γενικών διατάξεων για τα διαρθρωτικά ταμεία, η οποία εγκρίθηκε από την Επιτροπή στις 18 Μαρτίου 1998(1), ορίζει στο άρθρο 9, παράγραφος 4, ότι η Επιτροπή καθορίζει κατευθύνσεις που παρουσιάζουν τις κοινοτικές προτεραιότητες για καθένα από τους στόχους των διαρθρωτικών ταμείων.

Οι εν λόγω κατευθύνσεις πρέπει να λαμβάνουν υπόψη τις διατάξεις του άρθρου 1 της πρότασης κανονισμού που αναφέρεται παραπάνω οι οποίες προβλέπουν ότι, στο πλαίσιο της επίτευξης των στόχων των διαρθρωτικών ταμείων, η Κοινότητα συμβάλλει στην προώθηση μιας αρμονικής, ισόρροπης και αειφόρου ανάπτυξης των οικονομικών δραστηριοτήτων. Οι κατευθύνσεις αυτές χρησιμεύουν ως πλαίσιο αναφοράς για την εκτίμηση των σχεδίων που υποβάλλουν τα κράτη μέλη.

(1) Έγγραφο COM(98)131 τελικό.
ΓΡΑΠΤΗ ΕΡΩΤΗΣΗ P-2479/98

υποβολή: Bárbara Dührkop Dührkop (PSE) προς την Επιτροπή

(23 Ιουλίου 1998)

Θέμα: Το δικαίωμα του εκλέγειν και εκλέγεσθαι των πολιτών της Ένωσης στις δημοτικές και κοινοτικές εκλογές στο Βέλγιο

Μετά την απόφαση του Ευρωπαϊκού Δικαστρίου της 9ης Ιουλίου 1998, με την οποία καταδικάστηκε το Βέλγιο για τη μη ενσωμάτωση στην εθνική του νομοθεσία της οδηγίας που αναπτύσσει το άρθρο 8 Β, παράγραφος 1, σχετικά με το δικαίωμα του εκλέγειν και εκλέγεσθαι κάθε πολίτη της Ένωσης στις δημοτικές και κοινοτικές εκλογές, ανεξαρτήτως αν κατοικεί σε κράτος μέλος του οποίου δεν είναι υπήκοος. Τι μέτρα σκέπτεται να λάβει η Επιτροπή για να διασφαλίσει την τήρηση του δικαιώματος της ψήφου όλων των πολιτών της Ένωσης που κατοικούν στο Βέλγιο κατά τις προσεχείς δημοτικές και κοινοτικές εκλογές του Οκτωβρίου του 2000;

Απάντηση του κ. Monti εξ ονόματος της Επιτροπής

(22 Σεπτεμβρίου 1998)

Εάν το κράτος μέλος που παρέλειψε τις υποχρεώσεις του δεν λάβει τα μέτρα που συνδέονται με την εκτέλεση της απόφασης του Δικαστηρίου που ανέφερε το Αξιότιμο Μέλος του Κοινοβουλίου εντός εύλογης προθεσμίας, η Επιτροπή δεν θα παραλείψει να κινήσει τη διαδικασία που προβλέπεται στο άρθρο 171 της συνθήκης ΕΚ.
ΓΡΑΠΤΗ ΕΡΩΤΗΣΗ E-1364/98

υποβολή: Graham Watson (ELDR) προς την Επιτροπή

(7 Μαΐου 1998)

Θέμα: Έρευνητική πρωτοβουλία για μηδενικές εκπομπές

Το ίδρυμα ερευνητικής πρωτοβουλίας για μηδενικές εκπομπές (ZERI) αποσκοπεί στην εκπόνηση συλλογικών στρατηγικών και βιομηχανικών πολιτικών με βάση την αρχή της βιώσιμης κοινωνικής και οικονομικής ανάπτυξης. Η ιαπωνική κυβέρνηση ανέθεσε πρόσφατα σε 42 πανεπιστημιακούς στο Πανεπιστήμιο του Τόκυο να εργαθσούν για το θεωρητικό πλαίσιο των μηδενικών εκπομπών.

Γνωρίζει η Επιτροπή το έργο του ιδρύματος ZERI στο Πανεπιστήμιο των Ηνωμένων Εθνών το οποίο συστάθηκε πριν από τέσσερα χρόνια από το βέλγο βιομήχανο Gunther Pauli και ποια επαφή έχει η Επιτροπή με το ZERI;